Markedet for mobilt gadesalg i København har udviklet sig til at være det vilde vesten. Sådan lyder det fra en række gadesælgere, som Politiken har talt med.

De fortæller om deres oplevelser med en konkurrencesituation, der nu er så tilspidset, at der kæmpes om de lukrative pladser på gader og pladser med kriminelle midler som hærværk, vold og trusler med våben.

Ifølge udsagn fra flere skyldes forråelsen blandt andet, at Københavns underverden har bevæget sig ind på markedet for gadesalg; et marked, der er kendetegnet ved let adgang og minimal kontrol.